text: Tre anholdt for røveri i ungdomsbolig i Kolding 
  25 januar 2013 kl. 07.44
  Ungt par truet med pistollignende genstand i deres ungdomsbolig i Kolding. Tre er anholdt i sagen.
  Tre unge sidder fredag morgen til afhøring hos Sydøstjyllands Politi. De er mistænkt for at stå bag et røverilignende forhold i Kolding.
  Ifølge Verner Pedersen, der er leder i lokalpolitiet i Kolding, undersøger politiet, om de tre har noget at gøre med et røveri mod et ungt par torsdag aften lidt efter klokken 21.
  - Parret bliver opsøgt på deres bopæl, og manden bliver truet med en pistollignende genstand, fortæller Verner Pedersen.
  Gerningsmændene er derefter formentlig rendt af sted med noget fra den ungdomsbolig, som parret bor i.
  - Vi er ved at danne os et overblik over, hvad der er sket, og hvad der er taget, siger Verner Pedersen.
  